C 325/15

Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar Eiropas Parlamenta un Padomes Regulas (ES) Nr. 1151/2012 par lauksaimniecības produktu un pārtikas produktu kvalitātes shēmām 50. panta 2. punkta a) apakšpunktu

(2019/C 325/08)

Šī publikācija dod tiesības trīs mēnešu laikā no šīs publikācijas dienas pret šo grozījuma pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“PASTA DI GRAGNANO”

ES Nr.: PGI-IT-00870-AM01 – 25.10.2018.

ACVN ( ) AĢIN ( X )

1. Pieteikuma iesniedzēja grupa un tās likumīgās intereses

Consorzio di Tutela della Pasta di Gragnano Via Vittorio Veneto, 20 80054 Gragnano (NA) ITALIA Tālr. +39 0810108908 E-pasts: info@consorziogragnanocittadellapasta.it

Consorzio di Tutela della Pasta di Gragnano IGP ir tiesības iesniegt grozījuma pieteikumu saskaņā ar Lauksaimniecības, pārtikas un mežsaimniecības politikas ministrijas 2013. gada 14. oktobra Dekrēta Nr. 12511 13. panta 1. punktu.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☐ Ģeogrāfiskais apgabals — ☐ Izcelsmes apliecinājums — ☒ Ražošanas metode — ☐ Saikne — ☒ Marķējums — ☒ Cits [pārbaudes]

4. Grozījuma vai grozījumu veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Produkta apraksts

Specifikācijas 2. panta 2.2. punktu un atbilstošo vienotā dokumenta 3.2. punktu:

“2.2. Ķīmiskās īpašības: — mitruma saturs gatavajā produktā nepārsniedz 12,5 %, — barības vielu minimālais daudzums 100 g sausa produkta: enerģētiskā vērtība 1 486 kJ jeb 350 kcal olbaltumvielas 13 g ogļhidrāti 73 g tauki 1 g pelnvielas maksimāli 0,86 %”

groza šādi:

“2.2. Ķīmiskās īpašības: — mitruma saturs gatavajā produktā nepārsniedz 12,5 %, — olbaltumvielas vismaz 13 % no sausnas, — pelnvielas ne vairāk kā 0,86 % no sausnas.”

Ar šo grozījumu tiek svītrotas visas atsauces uz barības vielu daudzuma vērtībām, kas nav tieši saistītas ar “Pasta di Gragnano” kvalitatīvajām īpašībām. Informācija par “enerģētisko vērtību” un ogļhidrātu un tauku saturu jebkurā gadījumā būs pieejama patērētājiem, jo tā būs norādīta uzturvērtības tabulā atbilstoši Regulai (ES) Nr. 1169/2011. Tādēļ tiek saglabāti rādītāji, kas norāda mitruma, olbaltumvielu un pelnvielu saturu kā “Pasta di Gragnano” galvenās ķīmiskās īpašības. Lai nodrošinātu precīzākus mērījumus, ir norādīts arī, ka olbaltumvielu un pelnvielu procentuālo saturu nosaka sausnā.

Ražošanas metode

Specifikācijas 5. pantā un atbilstošajā vienotā dokumenta 3.3. punktā teikumu:

“Cieto kviešu miltiem, ko izmanto ar AĢIN “Pasta di Gragnano” apzīmētā produkta ražošanai, ir jābūt ar šādām īpašībām:

— mitruma saturs gatavajā produktā nepārsniedz 15 %,

— barības vielu minimālais daudzums 100 g sausa produkta: enerģētiskā vērtība 1 486 kJ jeb 350 kcal olbaltumvielas 13 g ogļhidrāti 73 g tauki 1 g pelnvielas maksimāli 0,86 %”

groza šādi:

“Cieto kviešu miltiem, ko izmanto ar AĢIN “Pasta di Gragnano” apzīmētā produkta ražošanai, ir jābūt ar šādām īpašībām:

— mitruma saturs gatavajā produktā nepārsniedz 15 %,

— olbaltumvielas vismaz 13 % no sausnas,

— pelnvielas ne vairāk kā 0,86 % no sausnas.”

Kā minēts iepriekš attiecībā uz 2. panta grozījumu, šā grozījuma mērķis ir svītrot rādītājus, kuri neraksturo produkta “Pasta di Gragnano” kvalitāti. Tādēļ tiek saglabāti cieto kviešu miltu (kas ir “Pasta di Gragnano” galvenā sastāvdaļa) pamatrādītāji un ir paredzēts, ka olbaltumvielu un pelnvielu procentuālo saturu nosaka sausnā.

Pēdējos gados ražošanas procesā ir konstatētas grūtības saistībā ar minimālo vērtību definēšanu pārtikas produktos apvienotajām uzturvielām. Makaronu izstrādājumiem paredzētas uzturvērtības tabulas gadījumā – lielāks olbaltumvielu saturs izraisa ogļhidrātu satura samazināšanos. Cieto kviešu makaronu izstrādājumu kvalitatīvo īpašību aprakstā ir jānorāda tikai minimālais olbaltumvielu saturs.

Produkta specifikācijas 5. pantā teikumu:

“ŽĀVĒŠANA: žāvēšanas posms ir atkarīgs no makaronu izstrādājumu formas, taču temperatūra jebkurā gadījumā ir 40–80 °C un žāvēšanas laiks ir 6–60 stundas.”

groza šādi:

“ŽĀVĒŠANA: žāvēšanas posms ir atkarīgs no makaronu izstrādājumu formas, taču temperatūra jebkurā gadījumā ir 40–85 °C un žāvēšanas laiks ir 4–60 stundas.”

Maksimālā temperatūra ir palielināta no 80 °C līdz 85 °C un minimālais žāvēšanas laiks ir samazināts no 6 stundām uz 4 stundām, pamatojoties uz ražošanas procesā gūto pieredzi un pierādījumiem, ka ir sarežģīti ievērot maksimālo 80 °C žāvēšanas temperatūru un minimālo 6 stundu žāvēšanas posma ilgumu, jo īpaši pēc tam, kad tika ieviesti daži jauni makaronu izstrādājumu veidi, kuriem ir raksturīgi specifiski izmēri un formas.

Šie grozījumi atbilst tradicionālajai ražošanas metodei un neietekmēs gatavā izstrādājuma īpašības, taču to rezultātā labāk tiks atspoguļots ar AĢIN “Pasta di Gragnano” apzīmētā produkta faktiskais ražošanas process.

Marķēšana

Specifikācijas 8. pantā un atbilstošajā vienotā dokumenta 3.6. punktā teikumu:

““Pasta di Gragnano” iepakošanai izmanto šādu veidu iesaiņojumu: kartona kastes vai caurspīdīgi maisiņi, vai arī augu izcelsmes materiāli vai cita veida otrreizēji pārstrādājami iepakojuma materiāli, ko atļauj Kopienas tiesību akti. Aizdarītajos iepakojumos produkts iesvērts pa 125 g, 250 g, 500 g, 1 kg vai 2 kg.”

groza šādi:

““Pasta di Gragnano” iepakošanai izmanto šādu veidu iesaiņojumu: kartona kastes vai caurspīdīgi maisiņi, vai arī augu izcelsmes materiāli vai cita veida pārtikas produktiem piemēroti iepakojuma materiāli, kuru izmantošana atļauta ES tiesību aktos. Iepakojumu minimālais svars ir 100 g (3,5274 unces) un maksimālais svars ir 5 000 g (176,3698 unces), un šo svaru var izteikt arī mērvienībās, kuras netiek izmantotas Eiropas Savienībā.”

Ar šo grozījumu terminu “otrreizēji pārstrādājami” aizstāj ar tekstu “pārtikas produktiem piemēroti (..), kuru izmantošana atļauta ES tiesību aktos”. Tādējādi specifikācijā tiek precizēti noteikumi par iepakošanu, definējot piemērotāku tiesisko regulējumu.

Precīzi definētās iepakojuma svara vērtības (125 g, 250 g, 500 g, 1 kg vai 2 kg) arī ir svītrotas un aizstātas ar norādēm par minimālo svaru 100 g un maksimālo svaru 5 000 g. Tas ļauj norādīt svaru arī citās mērvienībās, kuras netiek izmantotas Eiropas Savienībā. Līdz ar nominālo daudzumu ierobežojuma atcelšanu fasētiem pārtikas produktiem šis grozījums ļaus uzņēmumiem lēmumu par iepakojuma svaru pieņemt, pamatojoties uz tirgus pieprasījumu. Pateicoties tam, ka tiek palielināts iepakojuma maksimālais svars, šis AĢIN produkts tiks vairāk izmantots viesnīcu, restorānu un sabiedriskās ēdināšanas nozarē (HORECA).

Iespēja norādīt svaru citās mērvienībās, kuras netiek izmantotas Eiropas Savienībā, arī atvieglos šā produkta eksportēšanu (piem., ASV izmantotā mērvienība ir unces) un palielinās tā izmantošanu viesnīcu, restorānu un sabiedriskās ēdināšanas nozarē (HORECA).

Specifikācijas 8. pantā un atbilstošajā vienotā dokumenta 3.6. punktā teikumu:

“Uz atbilstošajiem iepakojumiem vai uz to marķējumiem skaidri salasāmiem vienāda izmēra burtiem jābūt uzrakstītām šādām norādēm:

a) “Pasta di Gragnano” un “Indicazione Geografica Protetta” (aizsargāta ģeogrāfiskās izcelsmes norāde) vai akronīms “I.G.P.” (AĢIN);

b) ražotāja vai iepakotāja vārds, uzņēmuma nosaukums un adrese;”

groza šādi:

“Uz atbilstošajiem iepakojumiem vai uz to marķējumiem skaidri salasāmiem vienāda izmēra burtiem jābūt uzrakstītām šādām norādēm:

a) “Pasta di Gragnano” un “Indicazione Geografica Protetta” (aizsargāta ģeogrāfiskās izcelsmes norāde) vai akronīms “I.G.P.” (AĢIN);

b) ražotāja adrese;”.

Ir svītrots teksts “vai iepakotāja vārds, uzņēmuma nosaukums un”, lai būtu obligāti jānorāda ražotājs, kas ne vienmēr ir tas pats uzņēmums, kurš tirgo produktu.

Produkta specifikācijas 8. pantā teikumu:

“Ir atļauts lietot formulējumu, kas attiecas uz uzņēmumiem, nosaukumiem, uzņēmuma nosaukumiem un privātām preču zīmēm un kas nav būtībā slavinošs un, visticamāk, nemaldina patērētāju.”

groza šādi:

“Lai nemaldinātu patērētājus, aizsargātajai ģeogrāfiskās izcelsmes norādei nav atļauts pievienot tekstu, kas ir ar slavinošu nozīmi.”

Jāprecizē, ka teksta, kuram ir slavinoša nozīme, izmantošana kopā ar nosaukumu būtu pretrunā 7. pantam Regulā (ES) Nr. 1169/2011 par godīgas informēšanas praksi, jo tas varētu likt domāt, ka noteiktās īpašības piemīt konkrētam ar AĢIN apzīmētam makaronu izstrādājumam, lai gan minētās īpašības piemīt visiem makaronu produktiem, uz kuriem attiecas AĢIN “Pasta di Gragnano”.

Produkta specifikācijas 8. pantā teikumu:

“Logotipa lielumam jābūt proporcionālam iepakojuma izmēriem, un nedrīkst mainīt tā izmēru attiecību.”

groza šādi:

“Logotipa lielumam ir jābūt proporcionālam iepakojuma izmēriem, un nedrīkst mainīt tālāk norādīto izmēru attiecību.”

Vārda “tā” aizstāšana ar tekstu “tālāk norādīto” ir tikai stilistisks grozījums, jo netiek mainīts spēkā esošais saturs, bet mērķis ir vienīgi precīzāk definēt, kā logotips ir jāizmanto.

Cits

Pārbaudes

Produkta specifikācijas 7. pantā teikumu:

“Saskaņā ar 10. un 11. pantu Regulā (ES) Nr. 510/2006 pilnvarota kontroles struktūra pārbauda atbilstību šīs produkta specifikācijas noteikumiem. Kontroles struktūra, kura ir atbildīga par produkta, kas apzīmēts ar nosaukumu “Pasta di Gragnano”, dažādu ražošanas posmu pārbaudi, ir Certiquality S.r.l., kuras juridiskā adrese ir Via Gaetano Giardino 4, 20123 Milan (tālr. 02 80691716).”

groza šādi:

“Saskaņā ar 36. un 37. pantu Regulā (ES) Nr. 1151/2012 kontroles struktūra pārbauda šā produkta atbilstību specifikācijas prasībām. Attiecīgā iestāde ir: CSQA Certificazioni srl – PVN Nr. 02603680246 – Via San Gaetano 74 – 36016 Thiene (VI). Tālr. 0445.313011, fakss 0445.313070. Tīmekļvietne: http://www.csqa.it; sertificēta e-pasta adrese: csqa@legalmail.it; e-pasts: regolamentato@csqa.it.”

Ar šo grozījumu atjaunina atsauces uz tiesību aktiem un kontroles struktūru saskaņā ar Regulu (ES) Nr. 1151/2012.

VIENOTS DOKUMENTS

“PASTA DI GRAGNANO”

ES Nr.: PGI-IT-00870-AM01 – 25.10.2018.

ACVN ( ) AĢIN ( X )

1. Nosaukums vai nosaukumi

“Pasta di Gragnano”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

2.5. grupa. Makaronu izstrādājumi

3.2. Apraksts par produktu, uz kuru attiecas 1. punktā minētais nosaukums

“Pasta di Gragnano” ir produkts, kas iegūts no cieto kviešu miltiem un vietējo gruntsūdens resursu ūdens.

Formas, kādās produktu piedāvā patēriņam, ir dažādas, un tās visas ir tipiskas, Graņāno (Gragnano) mīklas izstrādājumu meistaru iztēles radītas formas.

Produktu piedāvājot tirgū, tam jābūt ar šādām īpašībām:

Fizikālās īpašības:

— izskats viendabīgs, bez baltiem vai melniem plankumiem, bez gaisa burbulīšiem, ieplaisājumiem vai iegriezumiem, bez iepelējumiem, kāpuriem vai parazītiem un bez svešķermeņiem,

— lūzuma vietas izskats stiklains,

— krāsa salmu dzeltena,

— raksturīgs raupjums, kas liecina par bronzas sietiņu izmantošanu.

Vārot ar AĢIN “Pasta di Gragnano” apzīmētajam produktam raksturīga

— stingra un elastīga konsistence,

— vārīšanās viendabīgums,

— labs un ilgstošs vārīšanās noturīgums,

— vārīšanās bez salipšanas vai bez manāmas salipšanas.

Ķīmiskās īpašības:

mitruma saturs gatavajā produktā nepārsniedz 12,5 %

olbaltumvielas vismaz 13 % no sausnas pelnvielas ne vairāk kā 0,86 % no sausnas

Raksturīgās organoleptiskās īpašības:

— patīkama, izteikta cieto kviešu garša,

— nobriedušiem graudiem raksturīga smarža.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Cieto kviešu miltiem, ko izmanto ar AĢIN “Pasta di Gragnano” apzīmētā produkta ražošanai, ir jābūt ar šādām īpašībām:

mitruma saturs gatavajā produktā nepārsniedz 15 %

olbaltumvielas vismaz 13 % no sausnas pelnvielas ne vairāk kā 0,86 % no sausnas

Iegūtos cieto kviešu miltus sajauc ar ūdeni, nepārsniedzot 30 %. Nākamajā posmā mīklu cītīgi mīca, kamēr panāk, ka tā kļūst viendabīga un elastīga.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

“Pasta di Gragnano” ražošanas process noris šādos secīgos posmos: mīklas iejaukšana un mīcīšana, formu veidošana jeb valcēšana, žāvēšana, atdzesēšana un stabilizēšana; visi šie posmi tiek veikti Graņāno (Gragnano) pašvaldības teritorijā, Neapoles provincē.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Produkts jāiepako ražošanas uzņēmumos vai ražošanas vietā 24 stundās pēc tā pagatavošanas gan tādēļ, lai nepieļautu mitruma zudumu, kas pasliktinātu produkta sevišķās organoleptiskās īpašības, gan arī tādēļ, ka mitruma zudums un pārcilāšana pārstrādes laikā salauzītu vai bojātu šīs dažādās izstrādājuma formas. “Pasta di Gragnano” iepakošanai izmanto šādu veidu iesaiņojumu: kartona kastes vai caurspīdīgi maisiņi, vai arī augu izcelsmes materiāli vai cita veida pārtikas produktiem piemēroti iepakojuma materiāli, kuru izmantošana atļauta ES tiesību aktos. Iepakojumu minimālais svars ir 100 g (3,5274 unces) un maksimālais svars ir 5 000 g (176,3698 unces), un šo svaru var izteikt arī mērvienībās, kuras netiek izmantotas Eiropas Savienībā.

3.6. Ar reģistrēto nosaukumu apzīmētā produkta marķēšanas īpašie noteikumi

Uz atbilstošajiem iepakojumiem vai uz to marķējumiem skaidri salasāmiem vienāda izmēra burtiem jābūt uzrakstītām šādām norādēm:

a) “Pasta di Gragnano” un “Indicazione Geografica Protetta” (aizsargāta ģeogrāfiskās izcelsmes norāde) vai akronīms “I.G.P.” (AĢIN);

b) ražotāja adrese;

c) nosaukuma “Pasta di Gragnano” logotips:

d) tas jāizmanto tikai kopā ar ģeogrāfiskās izcelsmes norādi un Eiropas Savienības simbolu. Nosaukuma logotipu atļauts izmantot arī gan melnbaltā jeb monohromatiskā krāsu salikumā, gan arī negatīvā iespiedumā.

4. Ģeogrāfiskā apgabala īsa definīcija

Ar AĢIN “Pasta di Gragnano” apzīmētā produkta ražošanas apgabalā ietilpst visa Graņāno pašvaldības teritorija Neapoles provincē.

5. Saikne ar ģeogrāfisko apgabalu

Graņāno pilsēta kopš 16. gadsimta ir pazīstama ar cieto kviešu miltu mīklas izstrādājumu ražošanu. Graņāno mīklas izstrādājumu ražošanas vēsturiskā nozīme bija tāda, ka tā ietekmēja pilsētvides plānošanu. 19. gadsimta vidū, īstenojot jaunu pilsētbūves plānu, ielu platumu un ēku augstumu projektēja tā, lai vēja pūsmai būtu mazāk šķēršļu un tādējādi būtu vieglāk paveicama makaronu izstrādājumu žāvēšana.

Graņāno pašvaldības teritorijā šā mīklas izstrādājuma ražošana vienmēr veikta, izmantojot bronzas sietiņus. Šī īpatnība veicinājusi dažādu formu sietiņu radīšanu, kas darīja iespējamu šā mīklas izstrādājuma ražošanu dažādās formās, kurās pēcāk atspoguļojās arī tautas iztēle un anekdotiski vai vēsturiski vietējie notikumi.

Turklāt Graņāno teritorijā ūdens, kas nāk no tuvējiem Lattari kalniem, vienmēr ir bijis pārpilnībā. Šādi ūdensresursi katrā ziņā ir veicinājuši izstrādājuma ražošanu, jo šis ūdens ir gan nepieciešama sastāvdaļa, kas jāpievieno miltiem, lai iegūtu apstrādājamo mīklu, gan arī enerģijas avots dzirnavu iekārtu darbināšanai, lai varētu samalt graudus miltos.

Par to liecina “Pasta di Gragnano” ražošanas procesā reiz izmantoto manufaktūru drupas, kas vēl šodien apskatāmas Valle dei Mulini di Gragnano (Graņāno dzirnavu ielejā).

Pateicoties ilgajai mīklas izstrādājumu ražošanas tradīcijai, Graņāno šodien pazīstama kā “Mīklas izstrādājumu pilsēta”.

Produkta “Pasta di Gragnano” dažādajām formām raksturīga raupja virsa, kas dara iespējamu izmantot to kopā ar dažādām mērcēm un piešķir tam izturīgumu vārīšanās laikā (al dente).

Turklāt mīklas izstrādājuma oriģinālās, pēc vietējo meistaru iztēles veidotās formas darījušas šo produktu patērētājiem viegli atpazīstamu.

AĢIN atzīšanas pieteikumu pamato produkta reputācija un atpazīstamība. Produkts “Pasta di Gragnano” ir pazīstams tā tradicionālās ražošanas metodes dēļ, kura paredz bronzas sietiņu izmantošanu.

Bronzas sietiņi piešķir dažādo formu mīklas izstrādājumam raupjumu, kas veicina mērču un garšvielu iesūkšanos. Spiežot caur šiem sietiņiem mīklu, to bronzas materiāls, saskaroties ar mīklu, atstāj uz tās veidojumu virsas mikroskopiskus nelīdzenumus, kas ļauj novārītajiem mīklas izstrādājumiem viegli uzņemt un uzsūkt mērci. Tā rezultātā, produktu ēdot, lielāka ir tā saskares virsma ar cilvēka mutes orgānu garšas kārpiņām, tādējādi pastiprinot arī izejvielas – cieto kviešu graudu – tipisko garšu.

Šīs īpašības apvienojumā ar lielo skaitu pēc mīklas meistaru iztēles veidoto formu nodrošina to, ka “Pasta di Gragnano” ir ļoti iecienījuši augstas klases pavāri un patērētāji, kā par to liecina raksti, kas publicēti pavārmākslas un ēdienrecepšu izdevumos. Piemēram var minēt rakstu La pasta dei grandi chef, kas publicēts žurnālā Cucina Gourmet (122., 123. un 124. lpp., Edifim, 2010), rakstu La pasta di Gragnano, kas publicēts ēdienkaršu izdevumā L’Italia del Gambero Rosso (89. lpp., Sole 24 Ore, 2007), rakstu La pasta Artigianale: aziende storiche, kas publicēts izdevumā Adesso pasta (54. un 55. lpp., Altraeconomia, 2010). Šīs publikācijas papildina dienas laikrakstos publicēti raksti, piemēram, Sfida fra chef con la pasta di Gragnano (La Repubblica, 2012. gada 21. jūnijs), Italie: À Gragnano la vie rêvée des pâtes (Le Monde, 2010. gada 17. decembris), A Gragnano tutti pazzi per la pasta (Corriere della sera, Doveviaggi.it, 2012. gada februāris), Spaghetti, penne e rigatoni: dalla “base” alle 5 stelle (Corriere della sera, 2012. gada 25. aprīlis), Pasta Diva (Corriere della sera – itinerari gastronomici, 2010. gada 6. oktobris).

Laikam ritot, bronzas sietiņu izmantošana Graņāno ir saglabājusies, neraugoties uz teflona sietiņu lietošanas izplatīšanos. Kaut arī teflona materiāls ļauj atvieglot ražošanas procesu, tas nav saderīgs ar senā Graņāno mīklas izstrādājuma raksturīgajām īpašībām, ar kurām saistīta “Pasta di Gragnano” reputācija.

Turklāt jāuzsver Graņāno mīklas meistaru rūpība, ar kādu viņi kontrolē no sendienām pārmantotā žāvēšanas procesa pareizu norisi, kad mīklas izstrādājumu novietoja žāvētavās zem klajas debess Graņāno ielās. Nodrošinot pareizu žāvēšanas norisi, uzlabojas izstrādājuma noturība vāroties un tādējādi saglabājas tā garša un smarža.

Jau vairākus gadus Graņāno notiek tematiski ielas pasākumi, kuros attēlo senos “Pasta di Gragnano” gatavošanas paņēmienus.

Ar “Pasta di Gragnano” saistītie vēsturiskie teksti un grāmatas liecina, ka “Pasta di Gragnano” ražošana aizsākusies 16.–17. gadsimtā. “Divu Sicīliju” karaļvalsts laikā līdz 19. gadsimta vidum “Pasta di Gragnano” slava un šā produkta gatavošanā iesaistīto pilsoņu prasmīgā darbība nodrošināja izstrādājumam atpazīstamību visā karaļvalstī.

Neilgi pirms Itālijas apvienošanas Graņāno mīklas izstrādājumu ražošanā veiksmīgi darbojās aptuveni 100 ražotņu, kas nodrošināja darbu 70 procentiem Graņāno ekonomiski aktīvo iedzīvotāju.

Kopš pagājušā gadsimta sākuma “Pasta di Gragnano” nosaukums ir ienācis sarunvalodā un tirdzniecības leksikā un kļuvis tik pazīstams, ka produktu “Pasta di Gragnano” jau vairākus gadus plašos daudzumos pasūta ne tikai Florences, Turīnas un Milānas, bet arī ārvalstu mazumtirgotāji.

Atsauce uz specifikācijas publikāciju

(šīs regulas 6. panta 1. punkta otrā daļa)

Valdība ir uzsākusi valsts iebildumu procedūru, ar AĢIN “Pasta di Gragnano” apzīmētā produkta specifikācijas grozījumu pieteikumu 2018. gada 24. jūlijā publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 170. numurā. Produkta specifikācijas konsolidētā redakcija ir pieejama tīmekļvietnē

http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības ministrijas mājaslapu (http://www.politicheagricole.it) un tad uzklikšķinot uz Qualità e sicurezza (ekrāna augšdaļas labajā pusē) un, visbeidzot, uz Disciplinari di Produzione all’esame dell’UE.

(1) OV L 343, 14.12.2012., 1. lpp.